  Виталий Пронин Операя но балетъя театрын удыс праздникенызы ӟечкылазы дышетӥсьёсты. Сӥлы карон ужрадэ пыриськизы элькунысьтымы вылӥ кивалтӥсьёс. Ӧтемын вал шаерысьтымы тужгес устоосыз визьнодасьёс, дышетон удысысь  ветеранъёс. Удмуртиысь устоосыз дышетӥсьёс.Ужрадэз усьтӥз Правительстволэн Тӧроез В. Савельев, шуиз:- Тодӥськом: ужды капчи ӧвӧл, но номыр шоры учкытэк, тӥ будэтӥськоды зэмос кивоштӥсьёсты. Асьме нылпиос пӧртэм вожвылъяськонъёсын, олимпиадаосын ӟечесь тодон-валанъёссэс возьмато. Кылем арын 500 пала егитъёс школазэс медален йылпумъязы. Элькун ласянь но ӧжыт уг лэсьтӥськы. Кылсярысь, шаерысьтымы вузъёсы кылем медалистъёслы, ЕГЭ-ын 100 балл люкамъёслы стипендизы борды ватсаса 5 сюрс манет тыриське.Виктор Савельев  ачиз но дышетӥсь, Удмурт кун университетын студентъёсты визьнода. Туж шумпотӥсько, шуэ, толло студентъёсы бадӟым предприятиосын, огазеяськонъёсын кивалтыны кутско ке.Кун Кенешысь гурт удыс понна кыл кутӥсь ялан ужась комиссилэн кивалтӥсезлэн Владимир Варламовлэн но бере кылемез уг поты: ачим дышетӥсь ӧвӧл ке но,  кузпалы визьнодась, пе. Соин ик залэ люкаськемъёслэсь ужзэс кӧня ке но тодэ. Но таиз дышетӥсьёслы тау каре ни гурт удыслы ӟеч специалистъёсты дасямзы понна.Та ужрадын дышетӥсьёс матэгес тодматскизы выль кивалтӥсенызы - дышетонъя но наукая министрлэсь ужзэ быдэсъясен Алексей Шепталинэн. Матысь дыре быдэстоно ужпумъёсты ӝутӥзы.- Кӧня ке ар талэсь азьло стажировкаме ортчи Америкаын, - вераз А. Шепталин. - Умой-умой адӟи, кызьы отын радъямын дышетон удыссы. Йырам уг тэры: малы асьмеос адӟем карыны кулэ соослэсь, кинъёс уг тодо, кин со Достоевский, Чехов, Толстой? Дышетон радлыкмы асьмелэнэз ик туж умой: нылпиос школаысен ик дышыны кулэ ужлы, тодыны историез, гажаны Атыкай музъеммес...Кивалтћсь оскемзэ вераз, дышетӥсьёсын огкыл шедьтыны быгатоз шуыса. Ваньзэ, пе, дыртытэк но тыро-пыдо лэсьтом.- Малпасько, отчётъёсын выронлэсь палэнтӥськыны быгатом, тросгес дырмес висъялом нылпиосты визьманлы-будэтонлы, - веранзэ йылпумъяса, ватсаз со.Ужрад шулдыртэмын вал чебер концертэн, устоосыз дышетӥсьёс пусъемын дано нимъёсын, синпель кузьымъёсын.Элина Кумачёва Туспуктӥз Э. Карипов  